Okresná prokuratúra Nitra 
Damborského 1, 949 99 Nitra 1 	

Sp. zn. : 3 Pv 503/13/4403	Nitra, 27.1.2015
EEČ : 2-32-27-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Nitra
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
pre prečin zanedbanie povinnej výživy podľa § 207 odsek 1 Trestného zákona, ktorého sa dopustil tým spôsobom, že
ako otec XXXXX, narodenej XXXXX, bytom XXXXX č. XXXXX, hoci má k nej vyživovaciu povinnosť priamo zo zákona o rodine a rozsudkom Okresného súdu Nitra č. k. 14C/95/2004-25 zo dňa 12.05.2004, právoplatným dňa 05.08.2004, bol zaviazaný prispievať na jej výživu sumou 4.500,00 Sk (149,37 Eur) mesačne počnúc dňom právoplatnosti tohto rozsudku, ktoré výživné bol povinný platiť do rúk matky vždy do 15-teho dňa každého mesiaca dopredu, od apríla 2013 si túto povinnosť neplnil, a tak do 08.11.2013 (do vznesenia obvinenia) dlhoval na výživnom sumu vo výške 1.045,59 Eur, pričom dňa 23.07.2014 nadobudol právoplatnosť rozsudok Krajského súdu v Nitre č. k. 9Co/418/2013-459 zo dňa 12.06.2014, ktorým súd zvýšil jeho vyživovaciu povinnosť na dcéru zo sumy 4.500,00 Sk (149,37 Eur) na sumu 300,00 Eur mesačne od 29.01.2010 do 31.12.2012, znížil jeho vyživovaciu povinnosť na dcéru zo sumy 120,00 Eur mesačne na sumu 30,00 Eur mesačne od 01.07.2013 s tým, že výživné je povinný platiť do rúk dcéry vždy do 15-teho dňa každého mesiaca počnúc právoplatnosťou tohto rozsudku, čím sa menil rozsudok Okresného súdu Nitra č. k. 14C/95/2004-25 zo dňa 12.05.2004 v časti o výživnom a zaostalé výživné za čas od 29.01.2010 do 31.06.2014 v sume 5.504,52 Eur je povinný zaplatiť dcére do jedného roka od právoplatnosti tohto rozsudku

pretože zanikla trestnosť činu.

Odôvodnenie:
Poverený príslušník Okresného riaditeľstva PZ v Nitre, Obvodného oddelenia PZ Vráble uznesením sp. zn. ORP-1407/VR-NR-2013 zo dňa 30.07.2013 podľa § 199 odsek 1 Trestného poriadku začal trestné stíhanie a následne uznesením rovnakej sp. zn. zo dňa 08.11.2013 podľa § 206 odsek 1 Trestného poriadku vzniesol obvinenie XXXXX za prečin zanedbania povinnej výživy podľa § 207 odsek 1 Trestného zákona na skutkovom základe opísanom vo výroku tohto uznesenia a po vykonanom vyšetrovaní predložil vyšetrovací spis prokurátorovi spolu s návrhom na zastavenie trestného stíhania podľa § 215 odsek 1 písmeno h) Trestného poriadku s poukazom na § 86 písmeno a) Trestného zákona.

Dokazovaním vykonaným v priebehu skráteného vyšetrovania bolo preukázané, že predmetný skutok vykazuje znaky trestného činu.
	
Z výpovede poškodenej dcéry XXXXX zo dňa 02. 08. 2013 vyplynulo, že obvinený si svoju zákonnú vyživovaciu povinnosť riadne neplnil od mesiaca apríl 2013 až do mesiaca august 2013 (vrátane), čím mu vznikol dlh na výživnom vo výške 597,48 Eur. Poškodená dňa 08.01.2014 vypovedala tak, že dňa 14.12.2013 obdržala od obvineného sumu 270,00 Eur ako výživné za mesiace apríl 2013 až december 2013, ktorú sumu si určil svojvoľne na základe podaného návrhu na zníženie výživného. Tento jeho návrh bol súdom zamietnutý a mne súd zvýšil výživné na sumu 300,00 Eur mesačne, avšak do konania tohto výsluchu nenadobudol právoplatnosť. Poštový poukaz o zaplatení sumy 270,00 Eur predložila poverenému príslušníkovi PZ. 
Dňa 23.07.2014 nadobudol právoplatnosť rozsudok Krajského súdu v Nitre č. k. 9Co/418/2013-459 zo dňa 12.06.2014, ktorým odvolací súd zvýšil vyživovaciu povinnosť obvineného na dcéru zo sumy 4.500,00 Sk (149,37 Eur) na sumu 300,00 Eur mesačne od 29.01.2010 do 31.12.2012, znížil jeho vyživovaciu povinnosť na dcéru zo sumy 120,00 Eur mesačne na sumu 30,00 Eur mesačne od 01.07.2013 s tým, že výživné je povinný platiť do rúk dcéry vždy do 15-teho dňa každého mesiaca počnúc právoplatnosťou tohto rozsudku, čím sa menil rozsudok Okresného súdu Nitra č. k. 14C/95/2004-25 zo dňa 12.05.2004 v časti o výživnom a zaostalé výživné za čas od 29.01.2010 do 31.06.2014 v sume 5.504,52 Eur je povinný zaplatiť dcére do jedného roka od právoplatnosti tohto rozsudku. 
Poškodená bola v súvislosti s uvedeným súdnym rozhodnutím opätovne vypočutá, pričom vo svojej výpovedi zo dňa 18.09.2014 okrem iného uviedla, jej otec dlžné výživné za obdobie od 01.06.2014 do 30.09.2014 uhradil v plnej výške, o čom predkladá poštové poukážky a neeviduje voči nemu žiadny nedoplatok na výživnom. Následne bola poškodená dopočutá dňa 01.12.2014 k aktuálnej výške dlžného výživného, ktorá k veci uviedla, že obvinený svoju vyživovaciu povinnosť, za ktorej zanedbanie mu bolo vznesené obvinenie jej uhradil, o čom poverenému príslušníkovi predložila potvrdenia, okrem sumy 270,00 Eur ako nedoplatku zaostalého výživného za obdobie od apríla 2013 až do júna 2013, a bežného výživného za mesiace október 2014 a november 2014 v sume 60,00 Eur, ktoré však očakáva okolo 15-teho decembra, nakoľko obvinený platí výživné raz za tri mesiace. Uvedený nedoplatok zročného výživného vo výške 270,00 Eur však tvorí časť zaostalého výživného, vyplývajúceho z rozsudku Krajského súdu v Nitre č. k. 9Co/418/2013-459 zo dňa 12.06.2014, ktorý je povinný obvinený zaplatiť poškodenej do 23.07.2015. Týmto rozsudkom bola vyživovacia povinnosť obvineného k dcére naposledy upravená, ktorá skutočnosť je z hľadiska posúdenia zániku trestnosti spáchaného prečinu relevantná.  

S prihliadnutím na uvedené tak možno konštatovať, že obvinený nakoľko uhradil zaostalé výživné vo vzťahu k svojej dcére a zvyšnú časť nedoplatku zročného výživného mu určil odvolací súd zaplatiť do 23.07.2015 a nakoľko neplnenie vyživovacej povinnosti na oprávnenom dieťati nezanechalo trvalo nepriaznivé následky, že trestnosť prečinu zanedbania povinnej výživy podľa § 207 odsek 1 Trestného zákona v zmysle ustanovenia § 86 písmeno a) Trestného zákona zanikla. Súčasne možno uviesť, že splnením vyživovacej povinnosti obvinený protiprávny stav, ktorý vyvolal, odstránil. 

Obvinený zaplatením zaostalého výživného v priebehu prípravného konania súčasne splnil všetky zákonom ustanovené podmienky inštitútu účinnej ľútosti ako jednej zo zákonných možností zániku trestnosti činu. 

Navyše, s prihliadnutím na špecifikum stíhaného prečinu, ktorým je najmä prinútiť páchateľa aspoň k dodatočnému plneniu vyživovacej povinnosti ako kardinálnemu cieľu trestného stíhania páchateľa, možno konštatovať, že v danom prípade  bol základný účel vedeného trestného konania splnený.   

Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.

Podľa § 86 písmeno a) Trestného zákona trestnosť trestného činu zanedbania povinnej výživy podľa § 207 zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Vzhľadom na vyššie uvedené skutočnosti som rozhodol tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Zsolt Száraz
prokurátor